Δολοφονία του αστυνομικού Γιώργου Λυγγερίδη

Η δολοφονία του Γιώργου Λυγγερίδη, Έλληνα αστυνομικού με καταγωγή από το Δημητρίτσι Σερρών, 31 ετών, σημειώθηκε τον Δεκέμβριο του 2023 έπειτα από τον τραυματισμό στο πόδι από ναυτική φωτοβολίδα που εκτόξευσε 18χρονος στις 7 Δεκεμβρίου. Το γεγονός έλαβε χώρα έξω από το κλειστό γήπεδο του Ολυμπιακού «Μελίνα Μερκούρη» στου Ρέντη, ενώ ήταν σε εξέλιξη ο αγώνας πετοσφαίρισης ανάμεσα στον Ολυμπιακό και τον Παναθηναϊκό για τον θεσμό του Λιγκ Καπ.Το χρονικό της τραγωδίας στου Ρέντη – Για 20 ημέρες έδωσε μάχη ο αστυνομικός Γιώργος Λυγγερίδης που τραυματίστηκε από ναυτική φωτοβολίδα. newsbeast.gr. 27/12/2023. Ανακτήθηκε στις 27/04/2024. Ο Λυγγερίδης απεβίωσε στις 27 Δεκεμβρίου στο Γενικό Νοσοκομείο Νίκαιας.

 Χρονικό 
Στις 7 Δεκεμβρίου 2023, γύρω στις 10:00 μ.μ., κατά τη διάρκεια αγώνα βόλεϊ μεταξύ Ολυμπιακού και Παναθηναϊκού στο Κλειστό Γυμναστήριο Ρέντη «Μελίνα Μερκούρη» για το Λιγκ Καπ, σημειώθηκαν επεισόδια μεταξύ περίπου 150 ατόμων και αστυνομικών δυνάμεων. Έγινε ρίψη μολότωφ από την μία πλευρά και χρήση δακρυγόνων από την άλλη. Κατά τη διάρκεια των επεισοδίων έγινε ρίψη ναυτικής φωτοβολίδας η οποία τραυμάτισε σοβαρά τον αστυνομικό της Υποδιεύθυνσης Αποκατάστασης Τάξης Γιώργο Λυγγερίδη στον αριστερό μηρό.

Ο αστυνομικός μεταφέρθηκε στο τμήμα επειγόντων περιστατικών του νοσοκομείου Γενικό Κρατικό Νίκαιας. Σύμφωνα με το ιατρικό ανακοινωθέν ήταν σε κωματώδη κατάσταση και είχε αιμοδυναμική αστάθεια από την αιμορραγία, ενώ στον αριστερό μηρό είχε εκτεταμένο αιμάτωμα και έγκαυμα περιοχής μηρού και οσχέου και υποδόριο εμφύσημα. Διασωληνώθηκε και μεταφέρθηκε στο χειρουργείο, όπου υπέστη καρδιοαναπνευστική ανακοπή αλλά επανήλθε μετά από επιτυχημένη καρδιοπνευμονική αναζωογόνηση. Στο χειρουργείο αφαιρέθηκε από τον μηρό μεταλλικό αντικείμενο και θραύσματα, ενώ διαπιστώθηκε εκτεταμένη μυϊκή καταστροφή. Μετά το χειρουργείο μεταφέρθηκε στη Μονάδα Εντατικής Θεραπείας. Ο Λιγγερίδης υποβλήθηκε σε νέο χειρουργείο στις 12 Δεκεμβρίου κατά το οποίο έγινε ακρωτηριασμός του αριστερού κάτω άκρου λόγω μη αναστρέψιμων ισχαιμικών βλαβών, καθώς είχε καταστραφεί η μηριαία φλέβα. Τελικά, κατέληξε στις 27 Δεκεμβρίου, στις 12.34 μ.μ.

 Συλλήψεις 
Μετά τον τραυματισμό του αστυνομικού η αστυνομία προχώρησε στην προσαγωγή 424 ατόμων για την εξακρίβωση των στοιχείων τους και τη λήψη καταθέσεων και τα οποία στη συνέχεια αφέθηκαν ελεύθερα. Τις 10 Δεκεμβρίου συνελήφθη 18χρονος, ο οποίος ομολόγησε την πράξη του. Του ασκήθηκε δίωξη για απόπειρα ανθρωποκτονίας, έκρηξη από την οποία μπορεί να προκύψει κίνδυνος για άνθρωπο από κοινού με άγνωστους δράστες, κατοχή εκρηκτικών και εμπρηστικών υλών από την οποία μπορεί να προκύψει κίνδυνος για άνθρωπο από κοινού με άγνωστους δράστες, διατάραξη οικιακής ειρήνης από κοινού, βιαιοπραγία από κοινού, κατοχή βεγγαλικών, κροτίδων και γενικά εύφλεκτων υλικών από κοινού και ηθική αυτουργία στις παραπάνω πράξεις από άγνωστους δράστες. Σύμφωνα με την αστυνομία στα χέρια του βρέθηκαν ίχνη πυρίτιδας.

Στην απολογία του ο 18χρονος υποστήριξε ότι κατά τη διάρκεια των επεισοδίων βγήκε έξω από το γήπεδο γιατί έβγαιναν πολλά άτομα. Ένα άτομο του έδωσε μια φωτοβολίδα, όπως είπε, του έδειξε πώς λειτουργεί και του είπε να την πετάξει. Στη συνέχεια υποστήριξε ότι, όταν την άνοιξε, η φωτοβολίδα εξοστρακίστηκε στο έδαφος και χτύπησε τον αστυνομικό και ότι δεν είχε την πρόθεση να τον χτυπήσει. Αργότερα υποστήριξε ότι έγινε και ρίψη φωτοβολίδας από άλλο άτομο η οποία θα μπορούσε να είναι εκείνη η οποία τραυμάτισε τον αστυνομικό. Αρχικά δεν ήθελε να κατονομάσει τόσο το άτομο που του έδωσε τη φωτοβολίδα όσο τους καθοδηγητές, αλλά στη συνέχεια ζήτησε καθεστώς προστασίας μάρτυρα ώστε να το κάνει, αίτημα που απορρίφθηκε. Μετά την απολογία του κρίθηκε προφυλακιστέος.

Η αστυνομία ανέφερε ότι στον εκτοξευτήρα της φωτοβολίδας ανιχνεύθηκαν δακτυλικά αποτυπώματα και DNA από δεύτερο άτομο, το οποίο ταυτοποιήθηκε ως ο 16χρονος αδελφός του 18χρονου. Ένας 26χρονος οργανωμένος οπαδός του Ολυμπιακού ταυτοποιήθηκε ως εμπλεκόμενος μετά την ανίχνευση πυρίτιδας στα χέρια του.

Τέσσερεις μήνες μετά το γεγονός, στις 22 Απριλίου 2024, η αστυνομία προχώρησε στη σύλληψη επιπλέον 67 ατόμων στους οποίους απαγγέλθηκαν κατηγορίες για 28 κακουργήματα και πλημμελήματα.Δολοφονία Λυγγερίδη: Βαρύτατες διώξεις για 28 κακουργήματα και πλημμελήματα στους 67 συλληφθέντες. protothema.gr. 23.04.2024. Ανακτήθηκε στις 27/04/2024. Στη δημοσιότητα ήλθαν και διάλογοι εμπλεκομένων προσώπων.Οι αποκαλυπτικοί διάλογοι των χούλιγκαν στη δολοφονική επίθεση εναντίον του Γ. Λυγγερίδη. ertnews.gr. 24/04/24. Ανακτήθηκε στις 27/04/2024.

 Αντιδράσεις 
Σε απάντηση στον τραυματισμό του αστυνομικού η κυβέρνηση ανακοίνωσε στις 12 Δεκεμβρίου ότι οι αγώνες του πρωταθλήματος ποδοσφαίρου για δύο μήνες θα διεξάγονταν χωρίς την παρουσία οπαδών, καθώς και οι αγώνες της δεύτερης κατηγορίας στους οποίους συμμετέχουν δεύτερες ομάδες συλλόγων που συμμετέχουν στο πρωτάθλημα. Σε αυτό διάστημα θα έπρεπε να είχαν εγκατασταθεί και να λειτουργούσαν κάμερες υψηλής ευκρίνειας στα γήπεδα και συστήματα ηλεκτρονικής εισόδου.

Μετά το θάνατο του αστυνομικού κηρύχθηκε τριήμερο πένθος στην Ελληνική Αστυνομία με απόφαση του υπουργού Προστασίας του Πολίτη, Γιάννη Οικονόμου. Συλλυπητήριο μήνυμα απέστειλε και η Πρόεδρος της Δημοκρατίας Κατερίνα Σακελλαροπούλου. Σε εκδήλωση που έγινε στις 6 Φεβρουαρίου 2024 το αμφιθέατρο της Διεύθυνσης Αστυνομικών Επιχειρήσεων Αττικής μετονομάστηκε σε «Αμφιθέατρο Αρχιφύλακα Λυγγερίδη Γεωργίου», παρουσία της οικογένειας του αστυνομικού.Γιώργος Λυγγερίδης: Tο αμφιθέατρο της Διεύθυνσης Αστυνομικών Επιχειρήσεων Αττικής πήρε το όνομά του. protothema.gr. 06.02.2024. Ανακτήθηκε στις 27/04/2024.

Στις 27 Δεκεμβρίου 2024, στην φερώνυμη οδό Γεώργιου Λυγγερίδη (πρώην οδός Αλέξανδρου Παπαδιαμάντη) έγιναν τα αποκαλυπτήρια του μνημείου που τοποθετήθηκε έξωθεν του Κλειστού Γυμναστηρίου Ρέντη «Μελίνα Μερκούρη», απεικονίζοντας ένα λευκό περιστέρι που φέρει κλαδί ελιάς, και με την επιγραφή: «Διαχρονική υπενθύμιση της πάνδημης αντίθεσης στην οπαδική βία. Αθλητισμός σημαίνει άμιλλα, ευγένεια και ανθρώπινες αξίες. Αυτά καλούμαστε να υπερασπιστούμε, ως κοινωνία και ως άνθρωποι.»Αλέξανδρος Κλοκώνης. Μνημείο για τον Γιώργο Λυγγερίδη στου Ρέντη (φωτο). aftodioikisi.gr. 27.12.2024. Ανακτήθηκε στις 08/12/2025.Συντακτική ομάδα ertnews.gr. Μήνυμα κατά της οπαδικής βίας και υπέρ της θωράκισης του αστυνομικού έργου στο μνημόσυνο για τον Γ. Λυγγερίδη. ertnews.gr. 07/12/25. Ανακτήθηκε στις 08/12/2025.  

Στις 29 Ιουνίου 2025, η κεντρική οδός του χωριού Δημητρίτσι Σερρών, από το οποίο καταγόταν ο αστυνομικός, μετονομάστηκε σε οδό «Γεωργίου Λυγγερίδη». Η τελετή μετονομασίας πραγματοποιήθηκε με πρωτοβουλία του Δήμου Βισαλτίας.Στη Θεσσαλονίκη ο Πρόεδρος της Δημοκρατίας για τα αποκαλυπτήρια της προτομής του Σερραίου Γιώργου Λυγγερίδη. eproodos.gr. 26.10.2025. Ανακτήθηκε στις 01/11/2025.

Στις 27 Σεπτεμβρίου 2025, μετά την έκδοση σχετικού Προεδρικού Διατάγματος, απονεμήθηκε στους γονείς και την αδελφή του Λυγγερίδη το «Αστυνομικό Αριστείο Ανδραγαθίας», ως ελάχιστη αναγνώριση της ηρωικής προσφοράς και θυσίας του στην υπεράσπιση της ασφάλειας των πολιτών. Παράλληλα, απονεμήθηκαν «Αστυνομικοί Σταυροί» σε 17 αστυνομικούς της διμοιρίας του, οι οποίοι, με κίνδυνο της ζωής τους, μετέφεραν τον σοβαρά τραυματισμένο συνάδελφό τους σε ασφαλέστερο σημείο και αποκατέστησαν την τάξη στην περιοχή. Η τελετή έλαβε χώρα στο Αστυνομικό Μέγαρο Αθηνών.ΕΛ.ΑΣ: Απονομή «Αριστείου Ανδραγαθίας» στον πεσόντα Γ. Λυγγερίδη και «Αστυνομικού Σταυρού» σε 17 αστυνομικούς. iefimerida.gr. 29/09/2025. Ανακτήθηκε στις 30/09/2025.

Στις 27 Οκτωβρίου 2025, στο πάρκο Γιώργου Λυγγερίδη, στην πλατεία Σιντριβανίου, μεταξύ των οδών Εθνικής Αμύνης και Καμβουνίων, στο κέντρο της Θεσσαλονίκης, έγιναν τα αποκαλυπτήρια της προτομής του αστυνομικού. Την αποκάλυψη του μνημείου - έργου του γλύπτη Ιωάννη Μπάρδη έκαναν ο πρόεδρος της Δημοκρατίας Κωνσταντίνος Τασούλας, ο πρόεδρος της Βουλής Νικήτας Κακλαμάνης, ο δήμαρχος Θεσσαλονίκης Στέλιος Αγγελούδης, ο Αρχηγός της ΕΛ.ΑΣ. Δημήτρης Μάλλιος, οι πρόεδροι των Ενώσεων Αστυνομικών Υπαλλήλων Θεσσαλονίκης και Αθηνών και η οικογένεια του αδικοχαμένου αστυνομικού. Στα αποκαλυπτήρια παρέστησαν μέλη της κυβέρνησης, βουλευτές, εκπρόσωποι Κομμάτων και της Τοπικής Αυτοδιοίκησης, η ηγεσία και στελέχη των Ενόπλων Δυνάμεων και της Αστυνομίας, εκπρόσωποι της Εκκλησίας, συνδικαλιστικών φορέων, όπως επίσης συνάδελφοι του αστυνομικού. Η εκδήλωση ολοκληρώθηκε με την κατάθεση στεφάνων και την ανάκρουση του Εθνικού Ύμνου. Τηρήθηκε και ενός λεπτού σιγή.Θεσσαλονίκη: Αποκαλυπτήρια προτομής του Γιώργου Λυγγερίδη παρουσία Τασούλα και Κακλαμάνη. lifo.gr. 27.10.2025. Ανακτήθηκε στις 01/11/2025.

 Δικαστική εξέλιξη 

Αρχικά οι αστυνομικές αρχές σχημάτισαν δικογραφία για την ανθρωποκτονία του αστυνομικού Λυγγερίδη. Ως φυσικός αυτουργός της ανθρωποκτονίας παραπέμφθηκε ένας 18χρονος, ο οποίος στις 7 Μαΐου 2025 και καταδικάστηκε σε ισόβια κάθειρξη από το Μεικτό Ορκωτό Δικαστήριο Πειραιά. Στον κατηγορούμενο επιβλήθηκαν επιπλέον 19 χρόνια κάθειρξη για κατοχή εκρηκτικών και εμπρηστικών υλών, διατάραξη κοινής ειρήνης από κοινού, βιαιοπραγία κατά άλλου από κοινού κατοχή και χρήση βεγγαλικών.Δολοφονία Λυγγερίδη: Ισόβια και επιπλέον 19 χρόνια στον 19χρονο κατηγορούμενο. liberal.gr. 07/05/2025. Ανακτήθηκε στις 30/09/2025.

Λίγους μήνες μετά το σχηματισμό της πρώτης δικογραφίας, οι αστυνομικές αρχές σχημάτισαν νέα δικογραφία σχετικά με τη σύσταση εγκληματικής οργάνωσης από οργανωμένα στελέχη της Θύρας 7. Τον Απρίλιο του 2025 το Συμβούλιο Πλημμελειοδικών Πειραιά απόφασισε την παραπομπή 132 οργανωμένων οπαδών του Ολυμπιακού για τις κακουργηματικού χαρακτήρα αξιόποινες πράξεις της σύστασης και συμμετοχής σε εγκληματική οργάνωση καθώς και την παραπομπή πέντε μελών της διοίκησης της ΠΑΕ Ολυμπιακού, του Βαγγέλη Μαρινάκη, του Γιάννη Μώραλη, του Κώστα Καραπαπά, του Μιχάλη Κουντούρη και του Δημήτρη Αγραφιώτη για το πλημμέλημα της υποστήριξης εγκληματικής οργάνωσης.Παραπέμπεται σε δίκη η διοίκηση του Ολυμπιακού για την υπόθεση Λυγγερίδη - Επίθεση Μαρινάκη κατά του πρωθυπουργού και της Δικαιοσύνης. protothema.gr. 03.04.2025. Ανακτήθηκε στις 05/04/2025.Έλενα Γαλάρη. Υπόθεση Λυγγερίδη: Σε δίκη ο Μαρινάκης και τα μέλη της ηγεσίας του Ολυμπιακού - Απάντηση με πυρά σε πρωθυπουργό και δικαιοσύνη. skai.gr. 03.04.2025. Ανακτήθηκε στις 05/04/2025. Μετά την παραπομπή ο Μαρινάκης κατηγόρησε την ηγεσία της κυβέρνησης Μητσοτάκη για διαφθορά και διολίσθηση σε ολοκληρωτισμό.

Η δίκη ξεκίνησε στις 5 Νοεμβρίου 2025 σε ειδικά διαμορφωμένη αίθουσα των φυλακών Κορυδαλλού αλλά διακόπηκε για τις 25 Νοεμβρίου.Σε αίθουσα του Κορυδαλλού η δίκη για τη δολοφονία Λυγγερίδη με 147 κατηγορούμενους. parallaximag.gr. 18 Αυγούστου 2025. Ανακτήθηκε στις 30/09/2025.

 Παραπομπές 

Κατηγορία:Δολοφονίες στην Ελλάδα
Κατηγορία:Οπαδική βία
Κατηγορία:Χουλιγκανισμός